En 26-årig mand fra Hjørring ville ifølge politiet ikke af med sine søde tyvekoster og endte med at smide om sig med trusler. Derfor skal han onsdag for Retten i Aalborg, hvor tiltalerne lyder på røveri, tyveri og uanstændig opførsel. Ifølge anklageskriftet har manden 23. september sidste år begået tyveri i en butik i Hirtshals og senere samme dag et røveri i en butik i Aalborg. På plyndringstogt Manden har ifølge anklageskriftet udvist voldelig optræden og skubbet til en anden person på en adresse i Hirtshals, inden han efterfølgende skulle have stjålet et par handsker af mærket Nico og en jakke af mærket Nanok til en samlet værdi af 380 kroner i en butik i byen. Senere samme dag omkring klokken 19.40 skulle den 26-årige have begået røveri i en butik i Aalborg, hvor han ved brug af vold eller trusler om øjeblikkelig anvendelse af vold skulle have stjålet flere søde sager. Udbyttet lyder ifølge politiet på tre chokoladeæsker, to energidrik, to cykellygtesæt, en tepose, en cat work sneaker, en slikpose og Toms Chokolade til en samlet værdi af 244 kroner. Idet manden kom ud af butikken skulle han angiveligt have truede flere personer, da han knyttede sine hænder og udtalte : "I kan bare komme an, I vil fortryde det, hvis I ikke lader mig gå" eller lignende. Den 26-årige skulle også senere på en anden adresse i Aalborg have taget en trafikkegle i hånden og udtalt: "I skal gå væk, ellers kommer I til at fortryde det" eller lignende. Det vides ikke på forhånd, hvordan manden forholder sig til anklagerne.

Opsummering:
Onsdag begynder retssagen mod en 26-årig mand, der ifølge politiet var særdeles sliksulten.